Broj: 711-I-1484-M-303/22-02-17

Zagreb, 17. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznice Tatiane Zanini Gavranić, direktorice trgovačkog društva Luka Pula d.o.o.,** za davanjem mišljenja Povjerenstva,na 176. sjednici održanoj dana 17. lipnja 2022.g. daje sljedeće

**MIŠLJENJE**

1. **Nije suprotno odredbama ZSSI/21-a da se obveznici Tatiani Zanini Gavranić uz plaću za obnašanje dužnosti direktorice trgovačkog društva Luka Pula d.o.o. isplaćuju troškovi prehrane, ako je to pravo za nju propisano zakonom ili općim aktom donesenim na temelju zakona.**
2. **Obveznica Tatiana Zanini Gavranić može 24 sata dnevno koristiti službeno vozilo trgovačkog društva Luka Pula d.o.o., samo ako je to propisano zakonom, drugim podzakonskim općim aktom ili općim aktom trgovačkog društva, pri čemu treba voditi računa da prilikom korištenja službenog vozila ne dođe do zlouporabe prava obveznika, jer bi isto predstavljalo moguću povredu odredbi ZSSI/21-a.**

Obrazloženje

Zahtjev za davanjem mišljenja Povjerenstva podnijela je Tatiana Zanini Gavranić, direktorica trgovačkog društva Luka Pula d.o.o. U knjigama ulazne pošte Povjerenstva zahtjev je zaprimljen 8. lipnja 2022. pod poslovnim brojem 711-U-5938-M-303/22-01-3, povodom kojeg se vodi predmet broj M-303/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona, stoga je Tatiana Zanini Gavranić, povodom obnašanja dužnosti direktorice trgovačkog društva Luka Pula d.o.o., kojem su osnivači 8 jedinica lokalne samouprave te 3 trgovačka društva u većinskom vlasništvu jedinica lokalne samouprave s područja Istarske županije, dužna postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da traži mišljenje Povjerenstva vezano za Dopunu Smjernicu od 12. travnja 2022. o zabrani primitka dodatnih naknada. Naime, navodi da namjerava zaposlenicima trgovačkog društva Luka Pula d.o.o. isplatiti 5.000,00 kn paušalnog iznosa za troškove prehrane koji su do tog iznosa neoporezivi te traži mišljenje Povjerenstva može li ih primiti kao direktorica navedenog trgovačkog društva kao i smije li koristiti službeno vozilo 24 sata dnevno.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo polazeći od članka 5. stavka 1. točki 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznica istodobno uz primanje plaće za obnašanje javne dužnosti može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe.

Naknade drugih troškova za obnašanje javne dužnosti odnose se i na troškove prehrane, stoga nije suprotno odredbama ZSSI/21-a da obveznica Tatiana Zanini Gavranić uz plaću za obnašanje dužnosti direktorice trgovačkog društva Luka Pula d.o.o. primi ovu naknadu, ako je to propisano zakonom ili općim aktom donesenim na temelju zakona.

U odnosu na korištenje službenog automobila, isto je povezano sa stvarnim troškovima prijevoza koji nastaju u obnašanju javne dužnosti, slijedom čega se ne radi o zabranjenoj dodatnoj naknadi u smislu navedene zakonske odredbe.

Obveznica Tatiana Zanini Gavranić mogla bi koristiti službeni automobil 24 sata dnevno samo ako je to propisano zakonom, drugim podzakonskim općim aktom ili općim aktom trgovačkog društva.

Povjerenstvo, međutim, ukazuje da su obveznici u svakoj situaciji dužni staviti javni interes iznad privatnog te odijeliti privatni interes od javnog interesa, s obzirom da su im službena vozila stavljena na raspolaganje povodom obnašanja dužnosti od tijela javne vlasti u kojem obnašaju dužnost.

Iz navedenog razloga obveznica Tatiana Zanini Gavranić može koristiti službeno vozilo trgovačkog društva Luka Pula d.o.o., primjerice u svrhu dolaska i odlaska na posao, odlaska na poslovne sastanke, odlaska na službeni put te za svaku drugu svrhu koja se može dovesti u svezu s izvršavanjem ovlasti gradonačelnika i zamjenika gradonačelnika.

Nadalje, službeno vozilo se može koristiti i za one potrebe koje nisu povezane s obnašanjem dužnosti, ali se uobičajeno te u manjem opsegu izvršavaju uz korištenje vozila za službene svrhe, kao što su npr. prijevoz djece do škole neposredno prije dolaska na posao vozilom.

Ukoliko bi obveznica koristila službeno vozilo isključivo za privatne svrhe te se isto ne bi moglo promatrati u kontekstu obnašanja javne dužnosti (npr. radi odlaska na godišnji odmor), ako bi o tome steklo saznanja Povjerenstvo bi navedeno korištenje vozila sagledalo u kontekstu moguće zlouporabe posebnih prava obveznika, odnosno moguće povrede odredbi ZSSI/21-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Tatiana Zanini Gavranić, elektronička dostava
2. Objava na internetskoj stranici Povjerenstva
3. Pismohrana